ESSO บวกเกือบ 7% โบรกฯเชียร์ซื้อเป้า 17 บ.
ESSO บวกเกือบ 7% โบรกฯเชียร์ซื้อเป้า 17 บ. ปิดตลาดภาคเช้า ราคาอยู่ที่ 10.30 บาท บวก 0.65 บาท หรือ 6.74% สูงสุด 10.50 บาท ต่ำสุด 9.65 บาท ด้วยมูลค่าซื้อขาย 287.07 ล้านบาท
4 ส.ค. 2560

ผู้สื่อข่าวรายงานว่า ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ปิดตลาดภาคเช้า อยู่ที่ 10.30 บาท บวก 0.65 บาท หรือ 6.74% สูงสุด 10.50 บาท ต่ำสุด 9.65 บาท ด้วยมูลค่าซื้อขาย 287.07 ล้านบาท ขณะที่ดัชนีหุ้นไทยโดยรวมบวก 0.21%

ด้าน บล.ธนชาติ แนะนำ “ซื้อ” ESSO ให้ราคาเป้าหมาย 17 บาท/หุ้น
โดยแนะนำให้นักลงทุนรอจนกว่าผลการดำเนินงาน ไตรมาส 2/60 คาดว่าจะออกในวันที่ 11 ส.ค. 60 ออกมาก่อนที่จะเข้าซื้อหุ้น ESSO ซึ่งคาดว่าเซนติเมนต์อาจจะเป็นลบเนื่องจากมีผลขาดทุนจากสต๊อกน้ำมันจำนวนมาก และบริษัทฯ ไม่ค่อยให้ข้อมูลที่จะช่วยผ่อนคลายความกังวลของนักลงทุน (ซึ่งแตกต่างจากโรงกลั่นอื่นๆ ที่เปิดเผยข้อมูลดังกล่าว)
ทั้งนี้คาดว่าผลการดำเนินงานไตรมาส 2/60 จะอ่อนแออย่างมาก เนื่องจากการดำเนินงานที่หยุดชะงักชั่วคราว และมีผลขาดทุนจากสต๊อกน้ำมัน (บริษัทฯ  ไม่ได้แยกให้นักลงทุนเห็นผลการขาดทุนจากสต๊อกน้ำมัน) แต่อย่างไรก็ตาม เชื่อว่าแนวโน้มในครึ่งหลังของปีนี้จะยังสดใส เนื่องจากแนวโน้ม GRM ที่เพิ่มขึ้น และราคาน้ำมันที่ทรงตัว และไม่แปลกใจเลยถ้า ไตรมาส 3-4/60 จะสามารถทำกำไรได้เหนือกว่า 0.5 บาทต่อหุ้นต่อไตรมาส
นอกจากนี้ คิดว่าปัจจัยสำคัญในการปลดล็อก valuation ของ ESSO คือการจ่ายเงินปันผล ซึ่งเราคาดว่าจะเกิดขึ้นหลังผลการดำเนินงานไตรมาส 4/60 ซึ่งคาดว่ากำไรสะสมจะเริ่มเป็นบวก กระแสเงินสดจากการดำเนินงานของบริษัทฯ แข็งแกร่งอยู่แล้ว และเชื่อว่าบริษัทฯ ไม่จำเป็นที่จะต้องลงทุนเพิ่มเติม นอกจากการซ่อมบำรุงโรงกลั่น และการขยายปั๊มน้ำมัน ประมาณการอัตราผลตอบแทนจากเงินปันผลตอบคิดเป็นอัตราการจ่ายเงินปันผลที่เพียง 60% เทียบกับนโยบายขั้นต่ำของบริษัทฯ ที่ 40%